舟上感興
作者：董嗣杲
朝代：宋

paragraphs: 飯時發雷江，倐已泊東流。
南北兩岸雪，蕩此無根舟。
逺山失翠眉，近山生白頭。
凍極方徯晴，雲沍含雨羞。
塵境那得見，泛此如瀛洲。
宿驚恍未定，醉疑此難留。
落日漏微光，光暝無限愁。
風厲萬水立，舟子惟搔頭。
慷慨觸潜抱，行止負隠憂。
志士亦徒苦，俗豎多不侔。
天公釀雪甚，八荒元氣浮。
無語坐舟尾，景與年俱遒。
亂眼逐勝去，奔迸少自由。
風煙下江異，髯邉漬霜稠。
餘樽侑登臨，惜無水際樓。